הנרי טיילור

הנרי טיילור (באנגלית: Henry Taylor;‏ 17 במרץ 1885 - 28 בפברואר 1951) היה שחיין בריטי, אלוף אולימפי בעל 8 מדליות מהן 4 זהב ושיאן עולם. הוא זכה ב-3 מדליות זהב מאולימפיאדה אחת, שיא בריטי שהושווה לאחר 100 שנה בשנת 2008 על ידי רוכב האופניים כריס הוי. טיילור נולד באולדהאם שבלנקשייר לג'יימס, כורה פחם ואליזבת טיילור. ביל, אחיו הבוגר, גידל אותו לאחר מותם של הוריו בהיותו ילד צעיר והוא זה שלימד אותו לשחות, בתעלת הולינווד. בראשית דרכו הוא התאמן בשחייה בפארק אלכסנדרה שבעיר מגוריו, ובהמשך התאמן במועדון השחייה במרחצאות של צ'דרטון הסמוכה. הוא עבד למחייתו במפעל לטווית כותנה. באולימפיאדת אתונה (1906) זכה טיילור במדליית זהב במשחה ל-1 מייל בתוצאה של 28:28.0 דקות, לפני חברו לנבחרת ג'ון ארתור ג'רוויס (30:07.6 דקות) ואוטו שיף מאוסטריה (30:53.4 דקות), במדליית כסף במשחה ל-400 מטר חופשי בתוצאה של 6:26.0 דקות, אחרי שיף (6:24.0 דקות דקות) וג'רוויס ובמדליית ארד במשחה שליחים 4x250 מטר חופשי, אחרי הונגריה (16:52.4 דקות) וגרמניה (17:16.2 דקות). חודשיים לאחר המשחקים האולימפיים שבר טיילור במשחה ל-880 יארד את השיא העולמי (שיא זה הוכר כשיא גם במשחה ל-800 מטר). באולימפיאדת לונדון (1908) זכה טיילור ב-3 מדליות זהב, במשחה ל-400 מטר חופשי בשיא עולם חדש של 5:36.8 דקות, לפני פרנק בוריפר מאוסטרלאסיה (5:44.2 דקות) ושיף (5:46.0 דקות), במשחה ל-1500 מטר חופשי בשיא עולם חדש נוסף של 22:48.4 דקות, לפני חברו לנבחרת תומאס בטרסבי (22:51.2 דקות) ובוריפר (22:56.2 דקות) ובמשחה שליחים 4x200 מטר חופשי בתוצאה של 10:55.6 דקות, לפני הונגריה (10:59.0 דקות) וארצות הברית (11:02.8 דקות), בשלב חצי הגמר קבעה נבחרתו שיא עולם חדש של 10:53.4 דקות. באולימפיאדת סטוקהולם (1912) זכה טיילור במדליית ארד במשחה שליחים 4x200 מטר חופשי בתוצאה של 10:28.6 דקות, אחרי אוסטרלאסיה שקבעה שיא עולם חדש של 10:11.2 דקות וארצות הברית (10:20.2 דקות). בנוסף הוא סיים במקום שביעי במשחה ל-400 מטר חופשי בתוצאה של 5:48.2 דקות ובמקום תשיעי במשחה ל-1500 מטר חופשי לאחר שלא סיים את המשחה בשלב חצי הגמר, בשלב המוקדמות הוא קבע תוצאה של 24:06.4 דקות. עם פרוץ מלחמת העולם הראשונה בשנת 1914 התגייס טיילור לצי המלכותי הבריטי. הוא המשיך לשמור על כושר כששחה סביב האוניה שלו שעגנה באגן המים סקפה פלו. הוא השתתף בקרב יוטלנד. עם סיום המלחמה הוא חזר לשחות. באולימפיאדת אנטוורפן (1920) זכה טיילור במדליית ארד במשחה שליחים 4x200 מטר חופשי בתוצאה של 10:37.2 דקות, אחרי ארצות הברית שקבעה שיא עולם חדש של 10:04.4 דקות ואוסטרליה (10:25.4 דקות). בנוסף, הוא סיים במקום שביעי במשחה ל-400 מטר חופשי, בשלב המוקדמות הוא קבע תוצאה של 6:01.2 דקות וכן השתתף במשחה ל-1500 מטר חופשי אך לא סיים אותו. טיילור פרש משחייה תחרותית בשנת 1926. הוא ספג מפלה לאחר שהפאב שבבעלותו בדובקרוס נסגר עקב קשיים כלכליים, הוא עבד כבלן במרחצאות בצ'דרטון ונאלץ למכור את מרבית הפרסים שבהם זכה על מנת לגייס מעט כסף למחייתו. הוא מעולם לא התחתן ונפטר אלמוני חסר כל בשנת 1951. בשנת 1969 זכה טיילור להכלל בהיכל התהילה הבינלאומי של השחייה.[1] מדיה וקבצים בנושא הנרי טיילור בוויקישיתוף התפתחות שיא העולם במשחה ל-400 מטר חופשי התפתחות שיא העולם במשחה ל-800 מטר חופשי התפתחות שיא העולם במשחה ל-1500 מטר חופשי הנרי טיילור, באתר הוועד האולימפי הבין-לאומי הנרי טיילור, באתר olympedia.org הנרי טיילור, באתר אנציקלופדיה בריטניקה (באנגלית) אולימפיאדת אתונה שנערכה בשנת 1906, נחשבה באותו הזמן, כאולימפיאדה הרביעית לכל דבר והשנייה שנערכה באתונה. היה זה אירוע חגיגי לציון עשור למשחקים האולימפיים בעידן המודרני. הוועד האולימפי הבינלאומי הכיר בה אך אינו מחשיב אותה כיום במניין האולימפיאדות. למרות שמדליות הוענקו בה הן לא נספרות במניין המדליות הרשמי של המשחקים האולימפיים ואינן מוצגות עם אוסף המדליות במוזיאון האולימפי בלוזאן, שווייץ.